ཆེས་ཡ་མཚར་ཞིག་ལ།ལྷ་མོ་ནི་དེ་ལས་ལྡོག་སྟེ་ང་ལ་ཧ་ཅང་མཛའ་བའི་རྣམ་འགྱུར་སྟོན་གྱིན་འདུགཁྱོད་ཀྱིས་ཤེས་རྒྱུ་ཞིག་ནི་མཛའ་བ་དང་དགའ་བའི་ནང་དོན་གཅིག་པ་མ་རེད།ཁོ་མོས་ར་མ་རེའུ་ལྕོག་གི་ཕྲེང་བ་ཞིག་བསླས་ཏེ་ངའི་སྐེ་ལ་བསྐོན་ནས་ཁྱོད་ནི་ར་མ་རེའུ་ལྕོག་ཅིག་དང་ཧ་ཅང་འདྲ་ཟེར།ཁོ་མོས་སྐད་ཆ་དེ་ལྟར་བཤད་པའི་ནང་དོན་ཅི་ཡིན་པ་ངས་གསལ་བོར་མི་རྟོགས་ལ།དེའི་ཐད་ལ་བསམ་བློའང་གཏོང་མི་འདོད།ང་རང་ཅི་ཞིག་ལ་འདྲ་ནའང་འདྲ།ཐ་ན་གྲོག་མ་ཞིག་དང་འདྲ་བའམ་ཕོ་རོག་ཅིག་དང་འདྲ་ཡང་རུང་།དེ་དག་ཁོ་མོ་དང་འབྲེལ་བ་ཅི་ཞིག་ཡོད་དམ།ར་མ་རེའུ་ལྕོག་གི་མེ་ཏོག་གསེབ་ཏུ་འབུ་བན་དེ་མང་པོ་འདུ་ལོང་བྱེད་ཀྱིན་པ་ངས་དངོས་སུ་མཐོང་མྱོང་བ་ཡིད་དུ་དྲན་པས་གློ་བུར་བའི་དངངས་འདར་ཞིག་བརྒྱབ་སྟེ་མེ་ཏོག་གི་ཕྲེང་བ་དེ་སྐེ་ནས་ཕུད་ཅིང་སར་གཡུགས་པ་ཡིན།ལྷ་མོས་དོན་དག་ཅི་ཞིག་བྱུང་སོང་བ་མ་ཤེས་པར་ཐེ་ཚོམ་གྱི་མིག་མདངས་ཀྱིས་ང་ལ་བལྟས་ནས་སྡོད་།ངས་ཁོང་ཁྲོ་དང་བཅས་ཁོ་མོར་ར་མ་རེའུ་ལྕོག་གི་སྟེང་དུ་འབུ་ཡོད་པ་ཁྱོད་ཀྱིས་མཐོང་མ་མྱོང་ངམ་ཞེས་སྤྱོས་བཞིན་ཕར་བརྒྱུགས་པ་ཡིན་།ཉིན་དེར་ངས་ཁོང་གཉིས་ལ་ཁ་ཡ་མ་བྱས་པར་མགོན་སྐྱབས་འགྲོགས་ནས་ཡུལ་དུ་ཕྱིན་པ་ཡིན།